


GIDAS BENDRUOMENINĖMS ORGANIZACIJOMS: 
KAIP GAUTI IR ĮGYVENDINTI PROJEKTUS IŠ GAMYBOS ĮMOKOS LĖŠŲ

🌱 Galimi bendruomeninių organizacijų projektai
Projektai turi teikti visuomeninę naudą (aplinkos, socialinę ar ekonominę) ir būti skirti vietos bendruomenės gerovei.

Kokie tai projektai galėtų būti:
✅Aplinkos apsauga – viešųjų erdvių tvarkymas, želdynai, atsinaujinančios energijos sprendimai
✅ Socialinė gerovė – bendruomenės erdvės, paslaugos gyventojams
✅ Ekonominė nauda – infrastruktūra, energijos taupymas, vietos iniciatyvos
✅ Švietimas ir tvarumas – energijos efektyvumo, klimato kaitos veiklos

🌱 Projekto reikalavimai bendruomeninėms organizacijoms
✅Vieta – projektas turi būti vykdomas ne toliau kaip 15 km nuo atsinaujinančių išteklių elektrinės 
✅Kaina – projekto bendra vertė negali viršyti 500 000 Eur 
✅Dokumentai – turi būti gautas savivaldybės mero ar jo įgalioto savivaldybės administracijos direktoriaus patvirtinimas, kad projekto įgyvendinimas, vadovaujantis galiojančių teritorijų planavimo dokumentų sprendiniais, teritorijų planavimą reglamentuojančiais teisės aktais, saugomų teritorijų nuostatais, yra galimas. 
Jei projekte numatytas bendradarbiavimas su kitomis organizacijomis (pvz., savivaldybe), bus prašoma pateikti bendradarbiavimo raštą, partnerystės sutartį, paramos raštą ar kitą analogišką dokumentą.
✅ Išlaidų pagrindimas - kiekvienos biudžeto eilutės pagrįstumui būtina pateikti detalius paaiškinimus, kartu pridedant komercinius pasiūlymus arba kainų pagrindimus (pvz., el. laiškus, tiekėjų pasiūlymus ar ekrano nuotraukas, kuriose nurodytos planuojamų pirkinių ar paslaugų kainos).
✅Projekto trukmė – iki 18 mėnesių, gali būti pratęstas vieną kartą (ne ilgiau nei puse projekto laikotarpio).
✅Finansavimas – lėšos mokamos avansu, pagal finansinės paramos sutartį.
✅Veiklos ribojimai – negali būti naudojamos veikloms, populiarinančioms alkoholinius gėrimus, rūkymą ar kitas svaiginančias medžiagas, veikloms, susijusioms su azartiniais ar tokio pobūdžio lošimais ir (ar) politinių partijų ar jų veiklos finansavimu
🌱  Projekto vertinimo kriterijai su pavyzdžiais
✅ Atstumas iki elektrinės – projektai, vykdomi arčiausiai atsinaujinančių išteklių elektrinės, laikomi prioritetiniais, nes jų nauda labiausiai jaučiama vietos bendruomenėje.
Pavyzdžiui: jei bendruomenė, esanti už 2 km nuo elektrinės, įrengia poilsio zoną — skiriami 5 balai; jei projektas vykdomas už 14 km (pvz., bendruomenės namų atnaujinimas) — skiriamas 1 balas
 ✅ Partnerystė su savivaldybe ar jos įstaigomis - projektai, įgyvendinami kartu su savivaldybės įmonėmis ar įstaigomis, vertinami geriau, nes užtikrina platesnį poveikį ir tvarumą.
Pavyzdžiui: jei bendruomenė kartu su seniūnija įrengia viešą sporto aikštelę — skiriami 2 balai; jei projektą bendruomenė įgyvendina viena (be partnerių) — skiriamas 1 balas.
✅ Švietimas, energijos vartojimo efektyvumas ir tvarumas - prioritetas teikiamas projektams, kurie prisideda prie visuomenės švietimo apie energijos taupymą, klimato kaitą ar tvarius sprendimus.
Pavyzdžiui: jei organizuojami mokymai apie energijos taupymą ar įrengiami informaciniai stendai apie atsinaujinančią energiją — skiriami 2 balai; jei projektas nesusijęs su šiomis temomis (pvz., tik kultūrinis renginys) — skiriamas 1 balas.
✅Ilgalaikė nauda - vertinama, ar projekto rezultatai bus naudingi ilgą laiką (daugiau nei 2 metus), o ne tik vienkartiniai.
Pavyzdžiui: jei įrengiama bendruomenės infrastruktūra (pvz., vaikų žaidimų aikštelė ar parkas) — skiriami 2 balai; jei organizuojamas vienkartinis renginys — skiriamas 1 balas.
✅ Projekto kaina (finansinių išteklių poreikis) - mažesnės vertės projektai vertinami palankiau, nes leidžia finansuoti daugiau iniciatyvų.
Pavyzdžiui: projektas už 80 000 Eur — 5 balai; projektas už 450 000 Eur — 1 balas.
🌱  Paraiškų teikimo tvarka
✅Stebėkite kvietimus - kvietimas teikti paraiškas bus paskelbtas įmokos administratoriaus interneto svetainėje (https://apvis.apva.lt/)
✅Paraiškų pateikimas - per valstybės informacinę sistemą APVIS (Aplinkos projektų valdymo informacinę sistema), terminas 20 darbo dienų.
✅ Dokumentai, kuriuos būtina pateikti - organizacijos registracijos dokumentai (pvz., įstatai, registracijos pažymėjimas); detalus projekto biudžetas su kainų pagrindimais (komerciniais pasiūlymais, el. laiškais ar ekrano kopijomis); kiti kvietime nurodyti priedai
✅  Paraiškų vertinimo terminas - paraiškos vertinamos per 20 darbo dienų nuo įmokos administratoriaus paskelbto kvietimo termino pabaigos. Jeigu nustatoma, kad pateikti ne visi duomenys ar dokumentai, reikalingi sprendimui priimti, prašoma bendruomeninės organizacijos per 10 darbo dienų nuo informacijos gavimo dienos patikslinti paraišką, nes nepatikslinus, ji bus atmestas.
✅Finansinės paramos  sutarties pasirašymas -  kai nustatoma, kad bendruomeninės organizacijos projektai įgyvendinami, per 10 darbo dienų nuo finansavimo skyrimo įsakymo paskelbimo su bendruomenine organizacija pasirašoma finansinės paramos sutartis.


🌱 Į ką labiausiai turi atkreipti dėmesį bendruomeninė organizacija?
✅ Jeigu gamybos įmokos lėšos laikomos valstybės pagalba, pirmiausia bus patikrinama, ar ją galima suteikti kaip de minimis pagalbą (nedidelę pagalbą, kuri neviršija nustatytos ribos). Jei viskas atitinka, ši pagalba bus registruojama valstybės pagalbos ir de minimis registre, kaip numato teisės aktai.
✅ Bendruomeninės organizacijos, jau vykdančios projektus, gali siekti gauti surinktas ir (ar) praėjusiais laikotarpiais nepanaudotas gamybos įmokos lėšas tik už ateityje kilsiančius finansinius įsipareigojimus. Iki prašymo pateikimo dienos atlikti mokėjimai negali būti kompensuoti.
✅ Bendruomeninės organizacijos, kurios vykdo arba planuoja vykdyti projektus ne didesniu kaip 15 km atstumu nuo atsinaujinančių išteklių elektrinės, gali teikti vieną unikalų projektą, susietą su viena konkrečia elektrine. Tas pats projektas negali būti teikiamas daugiau nei vieną kartą, susiejant jį su skirtingomis elektrinėmis, net jei šios elektrinės patenka į tą pačią 15 km teritoriją.
[bookmark: _Hlk202778647]✅ Bendruomeninė organizacija turi per 30 darbo dienų nuo kalendorinių metų pabaigos  pateikti metinę ataskaitą, kartu su pagrindžiančiais dokumentais. Jei projektas baigiamas ne metų pabaigoje, metinė ataskaita teikiama per 30 darbo dienų nuo projekto pabaigos – tiek tuo atveju, kai projektas truko trumpiau nei 1 metus, tiek kai jis truko ilgiau nei 1 metus (tokiu atveju pateikiama paskutinė metinė ataskaita).
✅ Įsigyjant prekes, paslaugas ar darbus būtina laikytis skaidrumo, lygiateisiškumo ir racionalaus lėšų naudojimo principų. Jei taikomas viešųjų pirkimų reguliavimas – privaloma jo laikytis. Rekomenduojama taikyti žaliųjų pirkimų principus, renkantis aplinkai mažiau kenksmingus sprendimus.

